Ucraina este într-o situație dificilă atât pe front, cât și în ceea ce privește economia internă. Astfel, Ucraina va primi 6 miliarde de euro de la Uniunea Europeană în următoarele două luni, a declarat, vineri, premierul de la Kiev, Denis Șmîhal, bani care, parțial, vor fi cheltuiți pentru pensii, salarii sau măsuri pentru stăvilirea inflației.
Guvernul ucrainean se așteaptă să primească 4,5 miliarde de euro în martie și încă 1,5 miliarde de euro în aprilie, a declarat Șmîhal în cadrul unei ședințe a Executivului de la Kiev.
Având în vedere că războiul împotriva Rusiei a intrat în al treilea an, Ucraina este dependentă de sprijinul economic și militar din partea aliaților săi occidentali.
Ucraina folosește banii pentru a-și acoperi cheltuielile statului
În primii doi ani de război, ajutorul economic de miliarde de dolari a ajutat guvernul de la Kiev să mențină stabilitatea macroeconomică, să domolească inflația și să asigure plata la timp a pensiilor și a salariilor din sectorul public, relatează Reuters. Ucraina canalizează cea mai mare parte a veniturilor sale bugetare pentru a-și finanța eforturile de apărare.
Datele Ministerului de Finanțe de la Kiev au arătat că Ucraina a primit 73,6 miliarde de dolari ca finanțare externă în 2022 și 2023. Dar în primele două luni ale acestui an, Kievul a primit doar 1,2 miliarde de dolari, deoarece pachetele majore de finanțare au fost amânate sau blocate.
Uniunea Europeană a aprobat în cele din urmă, luna trecută, programul său de finanțare pe patru ani în valoare de 50 de miliarde de euro pentru Ucraina, dar ajutorul militar și economic din partea Statelor Unite rămâne blocat.